Document ID: 32012R0592
Publication Date: 2012-07-04

Title and Content:
UREDBA KOMISIJE (EU) št. 592/2012
z dne 4. julija 2012
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za bifenazat, kaptan, ciprodinil, fluopikolid, heksitiazoks, izoprotiolan, metaldehid, oksadiksil in fosmet v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe št. 396/2005 Evropskega parlamenta in Sveta (ES) z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za bifenazat in kaptan so bile določene v Prilogi II in delu B Priloge III k Uredbi (ES) št. 396/2005. MRL za ciprodinil, fluopikolid, heksitiazoks, metaldehid, oksadiksil in fosmet so bile določene v delu A Priloge III k Uredbi (ES) št. 396/2005. MRL za izoprotiolan niso bile določene v nobeni prilogi k Uredbi (ES) št. 396/2005.
(2)
V okviru postopka za registracijo fitofarmacevtskega sredstva, ki vsebuje aktivno snov bifenazat, za uporabo na ribezu (rdečem, črnem in belem), malinah in robidah je bila vložena vloga za spremembo obstoječih MRL v skladu s členom 6(1) Uredbe (ES) št. 396/2005.
(3)
Za kaptan je bila vložena vloga za uporabo na robidah, malinah, borovnicah, ribezu (rdečem, črnem in belem) in kosmuljah. Za ciprodinil je bila vložena vloga za uporabo v svežih zeliščih, špinači in blitvi, solati, motovilcu, kreši, endivji, rukvici/rukoli in listih in poganjkih Brassice spp. Za fluopikolid je bila vložena vloga za uporabo v redkvi, čebuli, krompirju in ohrovtu. Za heksitiazoks je bila vložena vloga za uporabo na čaju. Za metaldehid je bila vložena vloga za uporabo na jagodah, krompirju, kolerabici, solati in drugih solatnicah, celi skupini špinač in špinačnic, celi skupini zelišč in ogrščici. Za fosmet je bila vložena vloga za uporabo na krompirju, marelicah, breskvah, namiznih olivah, olivah za proizvodnjo olja in ogrščici.
(4)
V skladu s členom 6(2) in (4) Uredbe (ES) št. 396/2005 je bila vložena vloga za izoprotiolan za uporabo na rižu. Pri registriranem načinu uporabe izoprotiolana na rižu na Japonskem je vrednost ostankov višja od MRL iz Uredbe (ES) št. 396/2005. Da bi preprečili trgovinske ovire pri uvozu tega pridelka, je potrebna višja MRL.
(5)
V skladu s členom 8 Uredbe (ES) št. 396/2005 so zadevne države članice ocenile navedene vloge in Komisiji poslale poročila o oceni.
(6)
Komisija je prejela informacije od Belgije o ostankih oksadiksila na peteršilju, zeleni in poru, ki presegajo sedanje MRL. Po navedbah belgijskih organov je razlog za nepričakovano prisotnost oksadiksila v teh pridelkih zadrževanje aktivne snovi v tleh. Belgija je vložila vlogo v skladu s členom 6(3) Uredbe (ES) št. 396/2005 za spremembe navedenih MRL.
(7)
fnEvropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(8)
Agencija je v utemeljenih mnenjih ugotovila, da predloženi podatki o uporabi fluopikolida v čebuli ne zadostujejo za oblikovanje nove MRL. Predloženi podatki o uporabi metaldehida v jagodah in kolerabici ne zadostujejo za oblikovanje nove MRL. Predloženi podatki o uporabi fosmeta v marelicah ne zadostujejo za oblikovanje nove MRL.
(9)
Pri uporabi bifenazata na malinah in robidah spremembe MRL niso potrebne, saj so MRL iz Priloge II k Uredbi (ES) št. 396/2005 enake zahtevanim.
(10)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(11)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(12)
Uredbo (ES) št. 396/2005 bi bilo zato treba ustrezno spremeniti.
(13)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. julija 2012

Classification:
Level 1 Topics: 100160
100155
100149
100147
100156
Level 2 Topics: 100244
100269
100249
100215
100195
100250
Level 3 Topics: 138
1362
2090
2014
1268
2734
All Topics: 2357
2734
2739
2836
3469
6569